ICT-palvelukeskus Vimanan asetusryhmä

Maakunnille perustetuista valtakunnallisista palvelukeskuksista on ehdotettu säädettäväksi maakuntalaissa. Maakuntalaissa on ehdotettu säädettäväksi palvelukeskuksen tehtävistä ja palveluista tarkemmin valtioneuvoston asetuksella.

ICT-palvelukeskuksen asetuksen valmistelua on tehty osana maku-uudistuksen virkavalmistelua valtiovarainministeriössä. Vastuuvalmistelija on ollut maakuntien digitalisoinnin koordinaattori Tomi Hytönen. Työn etenemisestä on raportoitu maakuntien valtakunnallisten palvelukeskusten valmistelun johtoryhmälle (VM093:01/2016) ja maakuntien ICT-palvelukeskuksen ohjausryhmälle. Edellä mainittujen johto- ja ohjausryhmän työskentely lakkasi uudistuksen organisaation uudistamisen johdosta alkuvuonna 2018.

Asetuksen virkavalmistelun tueksi koottiin marras-joulukuussa 2017 ryhmä. Ryhmään pyydettiin 27.10.2017 ICT-palvelukeskus Vimanan asiakasneuvottelukunnalta ehdotukset maakuntien asiantuntijoiksi. Asiakasneuvottelukunta ehdotti seuraavia asiantuntijoita ja lisäksi mukaan kutsuttiin Vimana asiantuntija:

* Tietohallintoasiantuntija Ari Pätsi, Etelä-Pohjanmaan sairaanhoitopiiri
* IT-kehitysjohtaja Mikko Rotonen, Helsingin ja Uudenmaan sairaanhoitopiiri
* Tietohallintopäällikkö Mika Ålander, Ylä-Savon SOTE Kuntayhtymä
* Tietohallintojohtaja Jari Väisänen, Kainuun sosiaali- ja terveydenhuollon kuntayhtymä
* Talousjohtaja Arja Pesonen, Varsinais-Suomen sairaanhoitopiiri
* Tietohallintojohtaja Toni Suihko**, Etelä-Karjalan sosiaali- ja terveyspiiri**
* Hankinta- ja lakiasiainjohtaja Satu Ylisiurua-Hemminki, Vimana Oy

Asetusryhmä aloitti työskentelyn em. kokoonpanolla 13.12.2017. Asetusryhmän tavoitteena on saada valmistelu päätökseen kesäkuussa 2018. Asetuksen ja perustelumuistion luonnosversiota ja valmistelun seuraavia vaiheita käsiteltiin reformiministeriryhmässä 19.4.2018.

Tomi Hytönen

Maakuntien digitalisoinnin koordinaattori